ভারতের উপর ৫০০ শতাংশ শুল্ক! নতুন বিল আনছে আমেরিকা

ওয়েব ডেস্ক : বাণিজ্যচুক্তি না হওয়া ও রাশিয়া (Russia) থেকে তেল কেনা নিয়ে ভারতের উপর আগেই ৫০ শতাংশ শুল্ক (Tariffs) চাপিয়েছে আমেরিকা (America)। তার পরে এবার রাশিয়া থেকে তেল আমদানি করা দেশগুলির উপর আরও শুল্ক চাপাতে চলেছে হোয়াইট হাউস। জানা যাচ্ছে, সেই শুল্কের পরিমান হতে পারে ৫০০ শতাংশ। প্রসঙ্গত, বর্তমানে নিজেদের দেশের চাহিদা মেটাতে রাশিয়া থেকে ৭০ শতাংশ তেল কেনে ভারত (India) ও চীন (China)। আর এই শুল্ক আরোপ করা হলে, বাণিজ্যে দুই দেশ বড়সড় ধাক্কা খেতে পারে বলে মনে করছে ওয়াকিবহাল মহল।

রিপাবলিকান সেনেটর লিন্ডস গ্রাহাম জানিয়েছেন, এই শুল্ক চাপানো নিয়ে বেশ কিছু সময় ধরে একটি বিল নিয়ে আলোচনা চলছিল। তা নিয়ে মার্কিন প্রেসিডেন্ট ডোনাল্ড ট্রাম্পের (Donald Trump) সঙ্গে বৈঠকও হয়। সেখানে এই বিল পাশের জন্য ট্রাম্প অনুমোদন দিয়েছেন বলে জানিয়েছেন তিনি। জানা যাচ্ছে, আগামী সপ্তাহে এই বিল নিয়ে মার্কিন সেনেটে আলোচনা হতে পারে। রিপাবলিকান সেনেট আরও জানিয়েছেন, শান্তিচুক্তির জন্য সম্মত হয়েছে ইউক্রেন (Ukraine)। কিন্তু এখনও নিজেদের আগ্রাসন কমায়নি রাশিয়া। এই পরিস্থিতে বেশ কয়েকটি দেশ রাশিয়া থেকে তেল কিনে তাদের সাহায্য করছে বলে অভিযোগ করেছেন তিনি।

আরও খবর : আটলান্টিকে আগ্রাসন! তাড়া করে তেলের ট্যাঙ্কার বাজেয়াপ্ত আমেরিকার

প্রসঙ্গত, রাশিয়া থেকে ৭০ শতাংশ জ্বালানি তেল কেনে ভারত ও চীন। এর পাশাপাশি অন্যান্য দেশও রাশিয়া থেকে তেল ও গ্যাস কেনে। মার্কিন নেতারা মনে করছেন, রাশিয়া (Russia) থেকে ওই সব দেশগুলি তেল কিনে মস্কোকেই সাহায্য করছে। তাই সেই কারণে এমন পদক্ষেপ করতে চলেছে আমেরিকা।

উল্লেখ্য, রাশিয়া ও ইউক্রেন সংঘর্ষ থামাতে তৎপর মার্কিন প্রেসিডেন্ট। পুতিনের সঙ্গে এ নিয়ে আলোচনাও হয়। কিন্তু তাতেও কোনও ধরণের সুরাহা মেলেনি। সেই কারণে আবার রুশ প্রেসিডেন্ট ভ্লাদিমির পুতিনকে আলোচনার টেবিলে আনতে চাইছে আমেরিকা। সেই কারণে রাশিয়ার ব্যবসা বন্ধ করতে তাদের মিত্র দেশগুলির উপর কড়া শুল্ক চাপাতে চাইছে মার্কিন প্রশাসন।