তেল কোম্পানির উপর নিষেধাজ্ঞা নিয়ে হুঁশিয়ারি দিলেন পুতিন!

ওয়েব ডেস্ক : রাশিয়ার (Russia) দুটি বৃহত্তম তেল কোম্পানি—রসনেফট এবং লুকোয়েলের উপর নিষেধাজ্ঞা চাপানো হয়েছে আমেরিকার (America) তরফে। এবার তা নিয়েই বাগযুদ্ধে জড়ালেন ডোনাল্ড ট্রাম্প (Donald Trump) ও ভ্লাদিমির পুতিন (Vladimir Putin)। এই নিষেধাজ্ঞার পর রুশ প্রেসিডেন্ট বলেছেন, আমেরিকা ইউক্রেনকে (Ukraine) যে অস্ত্র দিয়েছে, তা দিয়ে তারা যদি রাশিয়ায় হামলা চালায়, তাহলে ফল ভুগতে হবে। তবে এর পাল্টা হুঁশিয়ারি দিয়েছেন মার্কিন প্রেসিডেন্টও।

মার্কিন ট্রেজারি সচিব বেসেন্ট (Scott Bessent) একটি বিবৃতিতে জানিয়েছিলেন, ইউক্রেনে ভয়াবহ যুদ্ধ চালিয়ে যাচ্ছে রাশিয়া। সেই কারণে রাশিয়ার দুই তেল সংস্থার উপর নিষেধাজ্ঞা আরোপ করা হয়েছে। এই দুই সংস্থা যুদ্ধ চালিয়ে যেতে রাশিয়াকে সাহায্য করছিল বলে অভিযোগ। প্রয়োজনে আরও কড়া পদক্ষেপ নেওয়া হতে পারে বলে জানিয়েছেন তিনি।

আরও খবর : যুদ্ধে রাশিয়াকে সাহায্য, ভারতীয় তিন সংস্থার উপর নিষেধাজ্ঞা EU-র!

আর এ নিয়ে আমেরিকাকে হুঁশিয়ারি দিলেন রুশ প্রেসিডেন্ট ভ্লাদিমির পুতিন (Vladimir Putin)। তিনি বলেছেন, রাশিয়ার দুই তেল সংস্থার উপর নিষেধাজ্ঞা চাপানোর কারণে বিশ্ব বাজারে বেড়ে যাবে তেলের দাম। যার কারণে আমেরিকা সহ অন্যান্য দেশ সমস্যার মুখে পড়বে। এই নিষেধাজ্ঞার কারণে রাশিয়ার অর্থনীতি ধাক্কা খাবে। তবে সেই ধাক্কা রাশিয়া সামলে নেবে বলে জানিয়েছেন তিনি। সঙ্গে তিনি হুঁশিয়ারি দিয়ে বলেছেন, মার্কিন টোমাহক অস্ত্র দিয়ে ইউক্রেন যদি রাশিয়াতে হামলা চালায়, তাহলে এর ফল ভুগতে হবে।

আগামী ছয় মাসের মধ্যে কীভাবে কী হয়, তা দেখে নেওয়া হবে বলে পাল্টা পুতিনকে হুঁশিয়ারি দিয়েছেন ট্রাম্প (Trump)। অন্যদিকে দুই তেল সংস্থার উপর নিষেধাজ্ঞার কারণে খুশি ভলোদিমির জেলেনস্কিও। অন্যদিকে ভারতও রাশিয়া থেকে তেল আমদানি কমাবে বলেও শোনা যাচ্ছে।