ঘুর পথে ফের ভারতের উপর শুল্ক চাপাতে চলেছেন ট্রাম্প!

ওয়েব ডেস্ক : ভারত (India)–আমেরিকা (America) বাণিজ্য চুক্তি ঘিরে যখন আলোচনার পরিবেশ তৈরি হচ্ছে, ঠিক তখনই নতুন করে চাপ বাড়ার আশঙ্কা দেখা দিয়েছে। রাশিয়া-ইউক্রেন সংঘর্ষ (Russia-Ukraine Conflict) নিয়ে ফের কড়া শুল্ক আরোপের পথে হাঁটতে পারে মার্কিন প্রেসিডেন্ট ডোনাল্ড ট্রাম্প (Donald Trump)। ভারতের উপরেও সেই চাপ পড়তে পারে বলে আশঙ্কা করা হচ্ছে। ফলে বিশেষজ্ঞয়রা মনে করছেন, একদিকে শুল্ক আলোচনা, অন্যদিকে ‘বিকল্প পথে’ নতুন চাপ তৈরি করা হল ট্রাম্পের স্বভাবসিদ্ধ কৌশল।

জানা যাচ্ছে, ইউক্রেন–রাশিয়া সংঘাত থামানোর নাম করে ট্রাম্প (Trump) এবার নতুন সেনেট আইনকে সমর্থন করছেন। আর এই আইন কার্যকর হলে মস্কোর সঙ্গে ব্যবসা করা যে কোনও দেশের উপর ওয়াশিংটন সর্বোচ্চ ৫০০ শতাংশ শুল্ক আরোপ করতে পারবে। ফলে ভারত ও চিন-সহ একাধিক দেশ সরাসরি চাপের মুখে পড়তে পারে বলে মনে করছে কূটনৈতিক মহল। যারা রাশিয়া থেকে জ্বালানি তেল কেনে, তাদেরকেই টার্গেট করতে চাইছেন ট্রাম্প। মনে করছে কূটনৈতিক মহল। তালিকায় ইরানকেও যুক্ত করার পরিকল্পনার কথা জানিয়েছেন ট্রাম্প।

আরও খবর : সৌদি আরবে বাস-ট্যাঙ্কার সংঘর্ষ! ৪২ জন ভারতীয়র মৃত্যুর আশঙ্কা

চলতি বছরেই প্রথমে ভারতের রফতানি পণ্যের উপর ২৫ শতাংশ শুল্ক (Tariffs)। সঙ্গে রাশিয়া তেল কেনার জন্য ভারতের উপর আরও ২৫ শতাংশ শুল্ক চাপিয়েছিল আমেরিকা (America)। ফলে শুল্ক কার্যত দ্বিগুণ হয়ে যায়। যদিও পরে পরিস্থিতি কিছুটা নরম হয়। দুই দেশের মধ্যে শুল্ক নিয়ে ফের আলোচনা শুরু হয়। তবে সেই আলোচনার কোনও ফলাফল বের হয়নি। অন্যদিকে দুই দেশের মধ্যে দ্রুত বাণিজ্যিক চুক্তিও হওয়ার কথা। তবে তার আগে ফের শুল্ক চাপানোর চেষ্টায় রয়েছেন ট্রাম্প!

অন্যদিকে ইউক্রেনের রেলের মূল কেন্দ্র পোকরোভস্ক দখল করতে চায় রাশিয়া। তার জন্য সেনা অভিযান জোরদার করেছে তারা। যার কারণে দুই দেশের মধ্যে সংঘর্ষ বেড়েই চলেছে। এই পরিস্থিতিতে কী অবস্থান হবে ভারতের? কোন দিকে গড়াবে ভারত-আমেরিকার সম্পর্ক? সেদিকেই নজর রেখে চলেছে রাজনৈতিক মহল।